Narkotyki we autobusie z Niymiec
Funkcjōnariusze z Cyntralnego Biōra Śledczego Policyje, społym z kryminalnymi z Brzegu, zabezpieczyli hned 3 kilogramy narkotykōw. Czŏrnorynkowŏ cyna niyprzizwolōnych substancyji siōngŏ 200 000 złotych. 50-letni chop, co mioł przemycić je z Niymiec, wpŏd na dworcu autobusowym w Brzegu. Zastawiōny trefiōł już do heresztu na 3 miesiōnce. Za popołniōne przestympstwa grozi mu nawet do 10 lŏt heresztu.
Do zastawiyniŏ 50-latka doszło 5 czyrwnia zarŏz przed godzinōm 8 rano na dworcu autobusowym w Brzegu. To tego dnia funkcjōnariusze z dolnoślōnskigo Cyntralnego Biōra Śledczego Policyje społym z kryminalnymi z Brzegu uzdali sprawdzić swoje ôperacyjne ôbsztalowania. Z nich wynikało, iże rajzujōncy z Niymiec pasażer autokaru, mioł posiadać srogõ wielość narkotykōw.
Kedy policyjōny dozdrzeli na dworcu podyjzdrzywanego chopa, wejzdrzeli do jego bagaży. Wartko sie pokŏzało, iże jejich przipuszczynia były akuratne. 50-latek w pŏru folijowych pakōnkach przewoziōł podyjzdrzane substancyje. Podszukowanie pokŏzało, iże to bez 2 kilogramy marihuany i 300 gramōw kokajiny. Ôkrōm tego w czasie przeszukaniŏ pōmiyszkaniŏ ôd podyjzdrzywanego, śledczy znŏdli dalsze pŏrãset gramōw marihuany. Cuzamyn funkcjōnariusze zabezpieczyli hned 3 kilogramy narkotykōw.
Chycōny usłyszoł ôbskarżynie przewozu bez Unijõ Europejskõ i posiadaniŏ godnyj wielości postrzodkōw bamōncōncych. Decyzyjōm gyrichtu ôstoł heresztowany na 3 miesiōnce. Grozi mu terŏz kŏra do 10 lŏt heresztu.
Fot.: KWP Ôpole
szl_Latn szl_Latn szl_Latn szl_Latn szl_Latn bug_Latn